Poliisilla on hallussaan Turun puukkoiskusta epäillyn Abderrahman Bouananen kirjoittama manifesti, kertoo KRP:n Olli Töyräs Iltalehdelle.

KRP:llä on hallussaan Turun joukkopuukotuksen pääepäillyn Abderrahman Bouananen kirjoittama manifesti. Poliisi selvittää parhaillaan manifestin yhteyttä Turun iskuun.

Asiasta kertoi ensin Helsingin Sanomat. KRP:n Olli Töyräs vahvistaa saman tiedon Iltalehdelle.

Töyräs sanoo, ettei voi tässä vaiheessa avata julkilausuman, niin kutsutun manifestin sisältöä.

- Poliisi pyrkii tulkitsemaan ja ymmärtämään tekstiä. Kyse ei ole siitä, ettemme ymmärtäisi kirjoitettua sanaa, mutta tutkimme, miten se liittyy kokonaisuuteen, Töyräs sanoo.

Töyräksen mukaan poliisi on saanut tekstin Bouananelta. HS:n tietojen mukaan epäilty oli lähettänyt tekstin joillekin ihmisille ennen puukotusta, mutta Töyräs ei vahvista tätä.

Töyräs kertoo, että teksti on kirjoitettu arabiaksi.

Bouanane on tutkintavankeudessa epäiltynä kahdesta terroristisessa tarkoituksessa tehdystä murhasta ja kahdeksasta murhan yrityksestä. Lisäksi toinen mies, Mohamed Bakier on vangittuna samoilla rikosnimikkeillä.

Käräjäoikeus vapautti tänään kaksi aiemmin vangittua epäiltyä. Bouanane ja Bakier ovat ainoat kiinniotetut tällä hetkellä, ainakin mitä poliisi on kertonu julkisuuteen.